กบข.เพิ่มกำไรจ้าง9มืออาชีพบริหารเงินนอก
กบข.จ้างผู้จัดการกองทุนต่างประเทศ 9 ราย บริหารเงินลงทุนเมืองนอก 4.5 หมื่นล้าน เพิ่มผลตอบแทนสมาชิก
10 เม.ย. 2555

กบข.จ้างผู้จัดการกองทุนต่างประเทศ 9 ราย บริหารเงินลงทุนเมืองนอก 4.5 หมื่นล้าน เพิ่มผลตอบแทนสมาชิก
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า กบข.ได้มอบให้ผู้จัดการกองทุนต่างประเทศ 4 ราย บริหารเงินลงทุนในหุ้นต่างประเทศประมาณ 2.1 หมื่นล้านบาท ส่วนอีก 5 ราย บริหารเงินลงทุนในตราสารหนี้ต่างประเทศประมาณ 2.4 หมื่นล้านบาท
ทั้งนี้ ผู้จัดการกองทุนต่างประเทศที่ได้รับเลือกครั้งนี้ เช่น เอ็ม เอฟ เอส อินเตอร์เนชั่นแนล ประเทศอังกฤษ พิมโก้ สหรัฐอเมริกา เป็นต้น
เลขาธิการ กบข. กล่าวว่า การจ้างผู้จัดการกองทุนต่างประเทศบริหารเงินโดยตรง แทนการลงทุนผ่านกองทุนรวมเหมือนที่ผ่านมา จะช่วยเพิ่มประสิทธิภาพในการสร้างผลตอบแทน ลดขั้นตอนการซื้อขาย สามารถเข้าถึงข้อมูลของบริษัทที่ กบข.ลงทุนได้รวดเร็วขึ้น และยังช่วยลดค่าใช้จ่ายด้านการลงทุนในปี 2554 ลงประมาณ 1.2%
นอกจากนี้ ในอนาคต กบข.อาจเพิ่มเพดานการลงทุนต่างประเทศ จากปัจจุบันมีสัดส่วนประมาณ 20% ของพอร์ตการลงทุนเพื่อกระจายความเสี่ยง และเพิ่มโอกาสในการสร้างผลตอบแทนยิ่งขึ้น
ปัจจุบัน เงินลงทุนต่างประเทศทั้งหมดของ กบข. อยู่ที่ 6.4 หมื่นล้านบาท โดยเงินลงทุนประมาณ 30% ของพอร์ตบริหารโดยทีมผู้จัดการกองทุนของ กบข. ส่วนเงินที่เหลืออีก 70% กบข.ว่าจ้างผู้จัดการกองทุนต่างประเทศบริหารเงินลงทุนโดยตรง